**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov  a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. v znení neskorších predpisov (tlač 151) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa dôvodovej správy zvýšiť počet členov dozornej komisie Fondu na podporu umenia (ďalej len „fond“) z pôvodných troch členov na päť členov. Navrhuje sa, aby dvoch členov dozornej komisie fondu volila a odvolávala rada fondu. Ide o novú kompetenciu rady fondu, pričom obdobná úprava platí v Audiovizuálnom fonde, kde rada rovnako volí a odvoláva dvoch členov dozornej komisie Audiovizuálneho fondu.

**Stanovisko**

Ministerstvo kultúry sa stotožňuje s cieľom poslaneckého návrhu zákona.

**Medzirezortné pripomienkové konanie**

Poslanecký návrh zákona vrátane stanoviska ministerstva kultúry bol predmetom medzirezortného pripomienkového konania v dňoch od 01.03.2024 do 11.03.2024. K materiálu bolo uplatnených 11 pripomienok. Pripomienky uplatnili tieto pripomienkujúce subjekty: Ministerstvo financií Slovenskej repubilky, Štatistický úrad Slovenskej republky, Fond na podporu umenia a Anténa. Pripomienka Ministerstva financií Slovenskej republiky nebola akceptovaná. Zvýšené výdavky v dôsledku navrrhovanej právnej úpravy budú kryté vrámci rozpočtu príslušného fondu. Pripomienka Štatistického úradu Slovenskej republiky nebola akceptovaná z dôvodu, že ministerstvo kultúry sa stotožňuje s poslaneckým návrhom zákona a jeho formuláciu považuje za výstižnejšiu. Pripomienky subjektov Anténa a Fond na podporu umenia neboli akceptované nakoľko sú nad rámec poslaneckého návrhu zákona. Všeobecná pripomienka Fondu na podporu umenia nebola akceptovaná z dôvodu, že ministerstvo kultúry sa stotožňuje s poslaneckým návrhom zákona.

Ministerstvo kultúry odporúča vláde Slovenskej republiky vysloviť **súhlas** s poslaneckým návrhom zákona.